Banni ba Disaneng  ba itela mo go  Tautona Khama
Banni ba kgotla ya Disaneng kwa Maun ba kopile gore ba thelelwe sekontere mo tseleng ya bone e e lekgarapana. Banni bao ba kopile jalo mo phuthegong ya kgotla e e neng e buisiwa ke Tautona Lt Gen. Seretse Khama Ian Khama ka Labone, mme ba supa fa tsela eo e baka lerole le lentsi. Modulasetilo wa komiti ya kgotla eo Rre Tathego Repheya o ne a supa fa dipalamo tsa setshaba di sa goroge kwa kgotleng ya bone ka ntlha ya letlhoko la tsela ya sekontiri. Rre Repheya o ne gape a supa fa go na le letlhoko la matlo a borutelo kwa sekolong se sebotlana sa Disaneng, a re bana ba bangwe ba tsenela ko ntle, mme gape go na le letlhoko la bonno la barutabana le baoki. Le fa go ntse jalo, Rre Repheya o ne a lebogela mananeo a puso jaaka a Ipelegeng le nyeletso lehuma, a re a thusitse Batswana ba le bantsi mo kgotleng ya bone. E rile a ba kgwa kgaba, Tautona Khama a tshwaela fa kopo ya bone ya tsela e tlaa tsenngwa mo lenaneong la ditsela. Tona ya tsa Selegae le Tlhabololo ya dikgaolo Rre Slumber Tsogwane o ne a re ba mo lenaneong la go baakanya seemo sa dikago mo dikoleng. O ne a tlhalosa gore ba setse ba le ko dikolong dingwe mo Ngamiland jaaka sa Andrew Wellio le ko Samuchima. Tona Tsogwane o ne gape a lebogela gore banni ba kgotla eo ba akola mananeo a Ipelegeng le nyeletso lehuma, mme a re ba tlhokomele gore ga go akole batho ba le bangwe fela. BOKHUTLO